Gwastell giz Naoned

Gwastell giz Naoned a zo ur wastell hengounel fardet gant almandez ha rom, liammet ouzh istor porzh Naoned.

 Deskrivadur 
An adstumm-se eus ar wastell-amann a zo ront, bouedek, ha graet gant amann sall, bleud (hep goell), sukr, vioù, poultr almandez, spluiet gant ur punch graet gant rom ha suraval, goloet a-wechoù gant ur frevennad koñfitur pe kaotigell abrikez, ha pallennet gant ul lindrenn wenn gant sukr lindr ha rom..

 Istor 
En XVIII kantved e teuas porzh Naoned da vezañ pinvidik abalamour d'ar genwerzh tric'horniek ha degaset e veze produioù arallvro eus trevadennoù an Antilhez : sukr korz, rom… aozennoù hag a vo e-touez re ar wastell giz Naoned e-kichen produioù hengounel ar vro evel amann sall.. Tennañ a rafe ar wastell-mañ e orinoù eus gwestell ar vartoloded (gwispid mor) evel gwastell giz Breizh eus an Oriant, graet gant amann sall, lakaet bouedekoc'h gant rom, ha gant almandez ha abrikez (aes da virout war vor) ha suraval (pinvidik e vitamin C, a-enep ar skorbut).

Hervez ar c'hronikour Paul Eudel e vefe bet ijinet e 1820 gant ur Jean Rouleau bennak, mestr ar fouas, un Naonedad anezhañ, staliet straed Sant-Klemañs d'ar c'houlz-se (straed Marichal-Joffre bremañ). An dibenn-pred-se evit ar « gouel » hag « uhel » a veze servijet gwechall gant ar mestrezed ti d'o c'houvidi pa veze dalc'het saloñs ganto. Ankouaet e voe awalc'h betek ma voe adlañset gant ar wispiderezh LU etre 1910 ha 1972.

Bremañ e vez fardet gant pastezerien ha keginerien Naoned en he doare hengounel, pe e doareoù adwelladennet gant aozennoù ouzhpenn.

 Notennoù ha daveoù 

 Pennadoù kar 

 gwastell giz Breizh
 Keginerezh Breizh

 Liammoù diavaez 
  Rekipe rannvroel : gwastell giz Naoned war YouTube
  Rekipe : gwastell giz Naoned war YouTube

Rummad:Gwestell
Rummad:Pastezerezh Breizh
Rummad:Naoned
Rummad:Rom
Rummad:Porzh Naoned